Snelweg weer oop ná brugrestaurant se dak instortDie Steers-restaurant by die Total Panorama Petroport waar die dak en plafon op 20 Mei 2016 ineengestort het. Foto: Verskaf Die N1-suid is weer oopgemaak nadat ŉ gedeelte van die dak van die Steers by die Total Panorama Petroport Vrydag ineengestort het. Isaac Mahamba, woordvoerder van die Tshwane-metropolisie, het Vrydag gesê die snelweg is vir vir veiligheidsdoeleindes by die Wallmansthal-afrit vir verkeer gesluit, terwyl toetse op die brug se struktuur gedoen word. ŉ Woordvoerder van die restaurant het Saterdag aan Maroela Media bevestig die vulstasie funksioneer weer normaal en al die ander winkels is oop. “Dit is net die restaurant wat hierdeur geraak word,” het hy gesê. “Die opruimingswerk duur voort.” Vyf mense is Vrydag beseer toe die dak en plafon van die Steers, wat oor die N1 strek, omstreeks 12:00 ineengestort het. Die persone het geringe tot matige beserings opgedoen. Lees alle vorige berigte oor die Panorama Petroport op Maroela Media.